Lunar Gateway

Lunar Gateway היא תחנת חלל אשר מתוכננת לפעול במסלול סביב הירח. תחנת חלל זו תהיה הראשונה שמוצבת מעבר למסלול הלווייני הנמוך והיא מיועדת לשמש כמרכז תקשורת, מעבדה מדעית וכמגורים עבור אסטרונאוטים כחלק מתוכנית ארטמיס. זהו פרויקט בינלאומי משותף של מספר סוכנויות חלל בהובלת נאס"א וכולל גם את סוכנות החלל האירופית, הסוכנות היפנית לחקר החלל, סוכנות החלל הקנדית ועוד.

המחקרים שיערכו בתחנה יעסקו בין היתר בתחומי האסטרופיזיקה, אסטרוביולוגיה, מדעים פלנטריים ומדעי כדור הארץ. מלבד חלקה בתוכנית ארטמיס, התחנה גם תשמש כבסיס היציאה לכוכב הלכת מאדים בבוא היום.

סקירה
התחנה תקיף את הירח במסלול אליפטי מוארך כאשר בנקודה הקרובה ביותר היא תהיה במרחק של 1,500 ק"מ מהקוטב הצפוני של הירח ובנקודה המרוחקת ביותר היא תהיה במרחק של כ-70,000 ק"מ מהקוטב הדרומי של הירח. הקפה אחת מלאה תימשך כשבוע. בתחנה יעגנו החללית אוריון בנוסף לנחתת אשר תשמש עבור משימות מאוישות שינחתו על פני השטח של הירח.

הקמתה של התחנה תאפשר להשתמש בנחתת רב-שימושית עבור מספר נחיתות מאוישות מהתחנה אל פני השטח של הירח ובחזרה. התחנה תאפשר לראשונה שהות ארוכת-טווח של אסטרונאוטים הרחק מהמסלול הלווייני הנמוך ומההגנה הטבעית של השדה המגנטי של כדור הארץ מפני קרינה ורוחות סולאריות ותשמש בין היתר כהכנה למשימה מאוישת למאדים. 

היסטוריה
תכנון התחנה החל בשנים שלאחר ביטולה של תוכנית קונסטליישן, אז ערכה נאס"א מחקרים ובדיקות עבור פיתוח אפשרי של תחנת חלל בקרבת הירח. בסוף שנת 2011 פרסמה נאס"א הצעה לבניית תחנת חלל בשם "Deep Space Habitat" אשר תוצב בנקודת לגראנז' בין כדור הארץ לירח ותסייע לפתח טכנולוגיות שישמשו עבור משימות ארוכות טווח הרחק מכדור הארץ וביניהן משימות מאוישות למאדים. בשנים הבאות המשיכה נאס"א בפיתוח הרעיון ובשנת 2015 פתחה במכרז במסגרת תוכנית "NextSTEP Program" שבו מימנה חברות בתעשייה לפתח תכנונים של יחידות מדוחסות אוויר המיועדות למגורים ומחקר בתחנת חלל הרחק מכדור הארץ. ב-28 במרץ 2017, חשפה נאס"א תוכנית מפורטת לתחנת חלל בשם "Deep Space Gateway" אשר תימצא בקרבת הירח. בפברואר 2018 הגישה נאס"א את בקשתה לתקציב לשנת 2019 ובו כללה לראשונה את תחנת חלל זו כחלק מהתוכניות לשנים הבאות. תקציב זה עבר בהצלחה בפברואר 2019. יחידת הכוח וההנעה של התחנה (Power and Propulsion Element) מפותחת ונבנית על ידי חברת Lanteris Space Systems האמריקאית, ויחידת המגורים ולוגיסטיקה (Habitation and Logistics Outpost) מפותחת ונבנית על ידי נורת'רופ גראמן ו-Thales Alenia Space. שתי היחידות הראשונות של התחנה מתוכננות לשיגור בסוף שנת 2027 על ידי משגר פאלקון כבד.

ראו גם
 תוכנית ארטמיס
 חקר הירח

קישורים חיצוניים


  Lunar Gateway, באתר נאס"א 
 איתי נבו, "פותחים שער לעומק החלל", 5 באפריל 2017, מכון דוידסון לחינוך מדעי

הערות שוליים

קטגוריה:תחנות חלל
קטגוריה:לוויינים
קטגוריה:תוכנית ארטמיס
קטגוריה:תוכנית החלל האמריקאית
קטגוריה:תוכנית החלל האירופית
קטגוריה:תוכנית החלל היפנית
קטגוריה:משימות לחקר הירח
קטגוריה:האדם בחלל